Aholi va tadbirkorlik subyektlariga koʻrsatiladigan davlat xizmatlari toʻgʻrisida maʼlumot berish tizimini yanada takomillashtirish chora-tadbirlari toʻgʻrisida
(resolution, 2022-09-29)

Oʻzbekiston Respublikasi Prezidentining “Aholiga davlat xizmatlari koʻrsatishning milliy tizimini tubdan isloh qilish chora-tadbirlari toʻgʻrisida” 2017-yil 12-dekabrdagi PF-5278-son Farmoni ijrosini taʼminlash, shuningdek, davlat xizmatlaridan foydalanish jarayonida aholiga va tadbirkorlik subyektlariga axborot xizmatlarini koʻrsatish tizimini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Adliya vazirligi, Axborot texnologiyalari va kommunikatsiyalarini rivojlantirish vazirligining quyidagilar toʻgʻrisidagi takliflariga rozilik berilsin: a) Oʻzbekiston Respublikasi Adliya vazirligi huzuridagi Davlat xizmatlarini rivojlantirish markazi davlat muassasasini (keyingi oʻrinlarda — Markaz) tashkil qilish; b) Oʻzbekiston Respublikasi Yagona interaktiv davlat xizmatlari portalida (keyingi oʻrinlarda — YIDXP) aholi va tadbirkorlik subyektlari uchun quyidagi funksiyalarni joriy etish: davlat xizmatlaridan foydalanishda koʻp soʻraladigan savollar toʻgʻrisida maʼlumot berish, shuningdek, davlat xizmatlarini koʻrsatish yuzasidan arizalarni qabul qilish va murojaat qiluvchilarga onlayn-konsultatsiyalar va tegishli tushuntirishlar berish; vazirliklar va idoralar bilan murojaatlar va boshqa masalalar yuzasidan tezkor aloqa qilish raqamlari toʻgʻrisidagi maʼlumotlar joylashtirish; yuridik shaxslarni, shu jumladan, nodavlat tashkilotlarni tashkil etish va roʻyxatdan oʻtkazish, tadbirkorlik faoliyatini boshlash tartibi toʻgʻrisidagi barcha zarur maʼlumotlarni taqdim etish; hujjatlar va shakllarning namunalarini, shuningdek, davlat xizmatlaridan foydalanish masalalari boʻyicha davlat organlari va boshqa tashkilotlarning rasmiy javoblarini joylashtirish; ijtimoiy soha, sogʻliqni saqlash, taʼlim, mehnat va oilaviy munosabatlar, uy-joy kommunal xizmatlari va soliq sohasiga oid xizmatlar roʻyxatini oʻz ichiga olgan boshqa muhim hayot sohalariga daxldor batafsil maʼlumot berish; tadbirkorlik faoliyatini tartibga soluvchi qonunchilik hujjatlari, litsenziyalash va ruxsatnomalar berish tartibi, shuningdek, mavjud imtiyoz va preferensiyalar toʻgʻrisida tizimlashtirilgan maʼlumotlarni taqdim etish; investorlar uchun respublika hududlaridagi investitsiya muhitining xususiyatlari, shuningdek, investitsiya uchun qulay boʻlgan sohalar toʻgʻrisidagi maʼlumotlarni koʻp qoʻllanadigan xorijiy tillarda shakllantirish. 2. Quyidagilar Markazning asosiy vazifalari etib belgilansin: aholi va tadbirkorlik subyektlariga huquqiy masalalar boʻyicha bepul maslahat va tushuntirishlar berish; aholini fuqarolar, tadbirkorlik subyektlari va nodavlat notijorat tashkilotlarning kundalik hayotini tartibga soluvchi qonunchilik hujjatlari va davlat xizmatlari toʻgʻrisidagi axborot bilan taʼminlash; aholi va tadbirkorlik subyektlarining huquqiy masalalar boʻyicha murojaatlarini tahlil qilish, huquqni qoʻllash amaliyoti va qonunchilik hujjatlarini takomillashtirish boʻyicha takliflar tayyorlash; aholiga, tadbirkorlik subyektlariga va nodavlat notijorat tashkilotlarga koʻrsatiladigan davlat xizmatlari toʻgʻrisidagi maʼlumotlarning YIDXPda muntazam yangilab borilishini va maʼlumotlar dolzarbligini taʼminlash; YIDXPda davlat xizmatlari koʻrsatish bilan bogʻliq masalalar boʻyicha davlat organlari va boshqa tashkilotlarning rasmiy tushuntirishlarini joylashtirish; aholi va tadbirkorlik subyektlaridan murojaatlarni qabul qilish boʻyicha faoliyatni tashkil etish; aholi va tadbirkorlik subyektlarining murojaatlarini qabul qilish va zarur hollarda ularni tegishli davlat organlari va boshqa tashkilotlarning idoraviy aloqa markazlari (ishonch telefonlari)ga yoʻnaltirish. aholining turli ijtimoiy qatlamlari tomonidan davlat xizmatlaridan foydalanishda yuzaga keladigan muammolarni aniqlash va ilmiy tahlil qilish; davlat xizmatlari respublikaning barcha hududlariga kirib borish holatini tahlil qilish va hududlarda istiqomat qiluvchi aholining davlat xizmatlariga boʻlgan talabini oʻrganish; vakolatli davlat organlari va tashkilotlari tomonidan davlat xizmatlari koʻrsatilishida undiriladigan toʻlovlarning maqbulligini doimiy tahlil qilish; turli tahlillar (murojaatlardagi masalalar, xorijiy tajriba implementatsiyasi, davlat xizmatlari markazlarida tashkil yetiladigan gʻoyalar akseleratorlaridan maʼlumotlar) asosida davlat xizmatlari koʻrsatish sohasida qonunchilikni manzilli takomillashtirish boʻyicha takliflar va normativ-huquqiy hujjat loyihalarini ishlab chiqish; davlat xizmatlari va biznes jarayonlari reinjiniringi sohasidagi xalqaro va mahalliy ekspertlar bilan doimiy hamkorlik olib borish. 3. Belgilansinki: Markaz va uning tarkibiy boʻlinmalari faoliyatini moliyalashtirish Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasi hisobidan amalga oshiriladi; Oʻzbekiston Respublikasi Adliya vazirligi Markazning tuzilmasi va ustavini tasdiqlaydi; davlat xizmatlaridan foydalanish jarayonida kelib chiqadigan masalalar boʻyicha rasmiy tushuntirish olish uchun tegishli davlat organlari va tashkilotlariga Markaz tomonidan yuborilgan soʻrovlar yetti ish kunidan ortiq boʻlmagan muddatda koʻrib chiqiladi; Markaz oʻziga yuklatilgan asosiy vazifalarni bajarish doirasida fuqarolik-huquqiy shartnoma asosida davlat organlari va boshqa tashkilotlarning masʼul xodimlarini jalb qilishga haqlidir; Davlat xizmatlarini rivojlantirish markazi direktori maqomi va mehnatga haq toʻlash shartlariga koʻra Adliya vazirligi markaziy apparati boshqarma boshligʻiga, xodimlari tegishlicha markaziy apparat xodimlariga tenglashtiriladi. 4. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Adliya vazirligi bilan birgalikda ikki oy muddatda YIDXP faoliyati doirasida quyidagi imkoniyatlarni joriy etsin: YIDXPdan foydalanuvchilar uchun ularni qiziqtirgan davlat xizmatlari toʻgʻrisidagi maʼlumotni shakllantirish va taqdim etish, koʻp soʻraladigan savollarga javoblar, shuningdek, davlat xizmatlariga murojaatlarni qabul qilish va ularga onlayn-maslahat berish; Markaz tomonidan YIDXPga ushbu qarorning 1-bandi “b” kichik bandi hamda 2-bandida nazarda tutilgan maʼlumotlarni toʻgʻridan toʻgʻri kiritilishi va yangilab borilishi. 5. Oʻzbekiston Respublikasi Adliya vazirligi: a) 2021-yil 1-iyunga qadar davlat xizmatlari toʻgʻrisidagi maʼlumotlar, koʻp beriladigan savollarga javoblar, shuningdek, aholi va tadbirkorlik subyektlari faoliyatidagi boshqa muhim masalalar boʻyicha maʼlumotlar YIDXPda joylashtirilishini; v) ikki oy muddatda: Markaz faoliyatini tashkil etilishini, uning tuzilmasi va ustavi tasdiqlanishini, shuningdek, Markaz malakali mutaxassislar bilan toʻldirilishini; Qoʻngʻiroqlar orqali tushgan murojaatlarni tegishli idoraviy aloqa markazlari (ishonch telefonlari)ga yoʻnaltirish imkoniyatiga ega boʻlgan Yagona davlat xizmatlari koʻrsatish axborot-aloqa markazi faoliyatini tashkil etish choralari koʻrilishini; davlat xizmatlari koʻrsatuvchi davlat organlari va boshqa tashkilotlarning idoraviy aloqa markazlari (ishonch telefonlari) yagona reyestri shakllantirilishi va doimiy yangilab borilishini taʼminlasin. 6. Davlat xizmatlarini koʻrsatuvchi davlat organlari va boshqa tashkilotlar doimiy ravishda quyidagilarni taʼminlab borsinlar: Markazga YIDXPdan davlat xizmatlari toʻgʻrisidagi maʼlumotlarni, koʻp soʻraladigan savollarga javoblarni, shuningdek, oʻz funksional vazifalari doirasida boshqa mavjud maʼlumotlarni olish va yangilashda koʻmaklashish; Markazga aholi va tadbirkorlik subyektlariga berilgan imtiyozlar va preferensiyalar toʻgʻrisida, shu jumladan imtiyozli kreditlar va subsidiyalar olish tartibi toʻgʻrisidagi maʼlumotlarni, shuningdek, tegishli hujjatlar namunalarini taqdim etish; 7. Quyidagilar: Davlat xizmatlarini rivojlantirish markazi orqali murojaatlarni qabul qilish va qoʻrib chiqish sxemasi 1-ilovaga muvofiq; Davlat organlari va tashkilotlarining davlat xizmatlari koʻrsatishda idoraviy aloqa markazlari (ishonch telefonlari) faoliyatini tashkil etish tartibi toʻgʻrisidagi namunaviy nizom 2-ilovaga muvofiq tasdiqlansin. 8. Idoraviy aloqa markazlari (ishonch telefonlari) mavjud boʻlgan davlat organlari va tashkilotlari: ikki hafta muddatda Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi hamda Axborotlashtirish va telekommunikatsiyalar sohasidagi nazorat boʻyicha davlat inspeksiyasi bilan kelishgan holda ushbu qaror bilan tasdiqlangan Davlat organlari va tashkilotlarining davlat xizmatlari koʻrsatishda idoraviy aloqa markazlari (ishonch telefonlari) faoliyatini tashkil etish tartibi toʻgʻrisidagi namunaviy nizom asosida oʻzlarining idoraviy aloqa markazlari (ishonch telefonlari) faoliyatini tashkil etish tartibi toʻgʻrisidagi idoraviy normativ-huquqiy hujjatlarni ishlab chiqsinlar va tasdiqlasinlar; bir oy muddatda idoraviy normativ-huquqiy hujjatlar talablariga muvofiq oʻzlarining aloqa markazlari (ishonch telefonlari) faoliyatini tashkil etsinlar. 9. Oʻzbekiston Respublikasi Axborotlashtirish va telekommunikatsiyalar sohasidagi nazorat boʻyicha davlat inspeksiyasi har chorakda idoraviy aloqa markazlari (ishonch telefonlari) faoliyati monitoringini olib borishni hamda monitoring natijasi boʻyicha Vazirlar Mahkamasiga maʼlumot kiritilishini taʼminlasin. 11. Mazkur qarorning bajarilishini nazorat qilish Oʻzbekiston Respublikasi Bosh vazirining maslahatchisi — IT-texnologiyalar, telekommunikatsiyalar va innovatsion faoliyatni rivojlantirish masalalari departamenti boshligʻi O.M. Umarov hamda Oʻzbekiston Respublikasi adliya vaziri R.Q. Davletov zimmasiga yuklansin. 1. Ushbu Namunaviy nizom davlat organlari va tashkilotlarida davlat xizmatlarini koʻrsatishda idoraviy aloqa markazlari (ishonch telefonlari) faoliyatini tashkil etish, ularning ishlash tartibi, ular orqali jismoniy va yuridik shaxslardan tushadigan murojaatlarni qabul qilish, rasmiylashtirish va koʻrib chiqish tartibini belgilaydi. 2. Idoraviy aloqa markazlari (ishonch telefonlari) — davlat organlari va tashkilotlari tomonidan davlat xizmatlarini koʻrsatish boʻyicha jismoniy va yuridik shaxslarning telefon orqali murojaatlarini qabul qilish, ularga javob berish xizmatlarini koʻrsatuvchi hamda buning uchun zarur boʻlgan tashkiliy, texnik, boshqa moddiy resurslarga boʻlgan va xodimlari mavjud boʻlgan tashkilot yoki boʻlinma hisoblanadi. 3. Idoraviy aloqa markazlari (ishonch telefonlari) orqali tushayotgan murojaatlarni qabul qilish davomiyligi 20 daqiqadan oshmasligi lozim. Mazkur muddat tugagandan keyin murojaat avtomatik tarzda aloqa tarmogʻidan uziladi. 4. Idoraviy aloqa markazlari (ishonch telefonlari) faoliyati amaldagi qonunchilik hujjatlariga, ushbu Nizomga, ichki reglamentlar, buyruqlar, shuningdek, axborotga oid hamkorlik qilish reglamentlariga muvofiq amalga oshiriladi. 5. Idoraviy aloqa markazlari (ishonch telefonlari) tegishli davlat organlari va tashkilotlarining tizimiga kiruvchi tarkibiy boʻlinma hisoblanadi. Idoraviy aloqa markazlari (ishonch telefonlari) xizmatlarini koʻrsatish vazifalari fuqarolik-huquqiy shartnoma asosida ham tashkil qilinishi mumkin. 6. Idoraviy aloqa markazlari (ishonch telefonlari) ishi quyidagi rejimda tashkil etilishi mumkin: 24 soat mobaynida tunu kun faoliyat olib boradigan; dushanba — juma kunlari (bayram kunlaridan tashqari) soat 09.00 dan soat13.00 gacha va soat 14.00 dan soat 18.00 gacha faoliyat olib boradigan. Davlat organlari va tashkilotlariga yuklatilgan vazifalar va funksiyalardan kelib chiqib tegishli idoraviy aloqa markazlari (ishonch telefonlari)ning ish rejimi mazkur davlat organi yoki tashkilotining rahbari tomonidan alohida belgilanishi mumkin. 7. Idoraviy aloqa markazlari (ishonch telefonlari) orqali murojaatlar butun Oʻzbekiston Respublikasi hududidan qoʻngʻiroq qilish yoʻli bilan amalga oshiriladi. Davlat organlari tomonidan qoʻshimcha telefon raqamlari joriy etilishi mumkin. Idoraviy aloqa markazlari (ishonch telefonlari) raqamlari tegishli davlat organlari va tashkilotlari tomonidan mustaqil belgilanadi va majburiy tarzda ularning rasmiy veb-saytlarida joylashtiriladi. 8. Idoraviy aloqa markazlari (ishonch telefonlari) quyidagi maqsadda tashkil qilinadi: davlat xizmatlarini, shu jumladan, elektron davlat xizmatlarni taqdim etish bilan bogʻliq axborotdan foydalanish imkoniyatlarini oshirish; maʼlumot olish va kerakli hujjatlarni tayyorlash jarayonini tezlashtirish hisobiga aholi va tadbirkorlik subyektlarining davlat xizmatlaridan foydalanishga sarflanadigan vaqt va moliyaviy xarajatlarini kamaytirish; murojaatlarni qayta ishlash yagona markazini tashkil qilish hisobiga davlat organlari va tashkilotlari faoliyatining samaradorligi va natijadorligini oshirish. 9. Idoraviy aloqa markazlari (ishonch telefonlari)ning asosiy vazifalari quyidagilar hisoblanadi: murojaatchilarga davlat xizmatlarini taqdim etish hamda davlat organlari va tashkilotlarining faoliyati toʻgʻrisida, davlat xizmatlari boʻyicha maslahat berish va soʻrovlarni qayta ishlash; shaxsga doir maʼlumotlar toʻgʻrisidagi qonunchilik hujjatlariga muvofiq murojaat qiluvchilarga davlat xizmatining holati va ularga davlat xizmatini koʻrsatish natijalari haqidagi axborotni taqdim etish; davlat xizmatlarini taqdim etish sifati monitoringini olib borish va nazorat qilish maqsadida qabul qilingan murojaatlar toʻgʻrisidagi statistik maʼlumotlarni yigʻish va qayta ishlashni taʼminlash; murojaat qiluvchilarning davlat xizmatlarini taqdim etish boʻyicha soʻrovlarini boshqa idoraviy aloqa markazlari (ishonch telefonlari)ga yoʻnaltirish. 10. Idoraviy aloqa markazlari (ishonch telefonlari) oʻziga yuklangan asosiy vazifalardan kelib chiqib quyidagi funksiyalarni bajaradi: murojaat qiluvchilarni mazkur Namunaviy nizomga 1-ilovada nazarda tutilgan axborot tarkibida davlat xizmatlari koʻrsatilishi boʻyicha axborot bilan taʼminlash; davlat xizmatlarini koʻrsatish tartibi, shu jumladan, davlat xizmatlari koʻrsatish muddatlari, xizmatlardan foydalanish uchun zarur boʻlgan hujjatlarga qoʻyiladigan talablar, shikoyat qilish tartibi toʻgʻrisida maʼlumot berish; qonunchilik hujjatlariga zid kelmaydigan holatlarda soʻzlashuvlarni (va boshqa bajarilgan tranzaksiyalarni) yozish, murojaatlarni identifikatsiyalash mexanizmlaridan foydalanish; murojaatlarni yoʻnaltirish (navbatni tashkil qilish, turli identifikatsiyalovchi belgilar boʻyicha yoʻnaltirish); qabul qilingan murojaatlar boʻyicha mazkur Namunaviy nizomga 2-ilovada keltirilgan shaklga muvofiq statistik va tahliliy hisobotlarni shakllantirish; operatorlarning ish sifatini nazorat qilish. 11. Idoraviy aloqa markazlari tuzilmasi va shtat roʻyxati boʻyicha xodimlari tarkibi boʻysunuvida boʻlgan davlat organi yoki tashkilotining rahbari bilan kelishuv asosida idoraviy aloqa markazi rahbari tomonidan tasdiqlanadi. 12. Idoraviy aloqa markazining tuzilmasi, tashkiliy-huquqiy shaklidan qatʼi nazar, idoraviy aloqa markazi uchun namunaviy hisoblanadi va oʻz ichiga quyidagilarni oladi: a) idoraviy aloqa markazi rahbari — idoraviy aloqa markazi boʻlinmalarining oʻzaro ishlashini, oʻz vakolatlari doirasida idoraviy aloqa markazi maqsadlarining amalga oshirilishini, uni joylashtirish va xizmat koʻrsatish talablari bajarilishini, shuningdek koʻp beriladigan savollar roʻyxatini har oyda shakllantirilishini va tashkilot rahbaridan tasdiqlanishini taʼminlaydi; b) idoraviy aloqa markazi operatorlari guruhi — qonunchilik hujjatlari, mazkur Namunaviy nizomga muvofiq hamda xizmatlar pasportidagi davlat xizmatlari toʻgʻrisidagi mavjud axborotga muvofiq murojaat qiluvchilarga xizmat koʻrsatishni taʼminlaydi. Murojaat qiluvchilar bilan oʻzaro ishlashda idoraviy aloqa markazi operatorlari kerakli axborotni taqdim etadi yoki murojaatni vakolatli davlat organlari yoki tashkilotlariga yoʻnaltiradi. Idoraviy aloqa markazining ishlash samaradorligini oshirish uchun bir nechta operatorlar guruhlari shakllantirilishi mumkin. Idoraviy aloqa markazida 10 nafardan ortiq operatorlar ishlaganda idoraviy aloqa markazi operatorlari guruhi tuziladi. Bitta guruh tarkibiga 10 nafardan koʻp boʻlmagan operatorlar kiradi. Operatorlar guruhlarining soni yuklama hajmidan kelib chiqib idoraviy aloqa markazi rahbari tomonidan belgilanadi. Idoraviy aloqa markazi operatorlari guruhiga idoraviy aloqa markazi operatorlari va bosh operatori kiradi. Idoraviy aloqa markazi bosh operatori — Idoraviy aloqa markazi operatorlari guruhining ishiga rahbarlik qiladi va ularning ish sifati uchun javobgar boʻladi. Idoraviy aloqa markazi bosh operatori guruhdagi har bir operatorning bevosita rahbari hisoblanadi va ularni oʻqitish, malakasini oshirish va boshqa maʼmuriy masalalar bevosita bosh operator tomonidan amalga oshiriladi; v) sifat nazorati boʻyicha menejer — Idoraviy aloqa markazi operatorlarining murojaat qiluvchilar bilan aloqa qilishining kundalik monitoringini olib borish va ish sifati toʻgʻrisidagi tahliliy hisobotlar tayyorlanishini taʼminlaydi. Idoraviy aloqa markazi davlat organi yoki tashkilotining tarkibida boʻlsa, sifat nazorati boʻyicha menejer funksiyalari mazkur davlat organi yoki tashkilotining tegishli tarkibiy boʻlinmalari tomonidan amalga oshiriladi; g) texnik xizmat koʻrsatish guruhi — telefon tarmoqlari, axborot-kommunikatsiya tarmoqlari ishlashining texnik qoʻllab-quvvatlanishini, shuningdek, idoraviy aloqa markazi uchun uskunalarni maʼmuriy boshqarish, tegishli axborot tizimlarini ishchi holatda saqlash va ularga texnik xizmat koʻrsatishni amalga oshiradi. Shuningdek, texnik xizmat koʻrsatish guruhi axborot xavfsizligini taʼminlash, shaxsiy maʼlumotlarni himoya qilish uchun javobgar boʻladi. Davlat organi yoki tashkilotining tarkibidagi idoraviy aloqa markazi texnik xizmat koʻrsatish guruhi funksiyalari mazkur davlat organi yoki tashkilotining tegishli tarkibiy boʻlinmalari tomonidan amalga oshiriladi; d) idoraviy aloqa markazini moddiy-texnika va kadrlar bilan taʼminlash boʻlinmalari — idoraviy aloqa markazining tashkiliy tuzilmasiga taʼminlovchi boʻlinmalar (buxgalteriya, kadrlar boʻlimi, texnik xizmat koʻrsatish boʻlimi) kiritiladi. Ushbu boʻlinmalarning tuzilmasi va tarkibi idoraviy aloqa markazining tashkiliy-huquqiy shakliga qarab belgilanadi. Idoraviy aloqa markazi davlat organi va tashkilotining tarkibida boʻlsa, buxgalteriya funksiyalari, xodimlarni hisobga olish, xodimlarni tanlash va boshqa taʼminlovchi funksiyalar mazkur davlat organi yoki tashkilotining tegishli tarkibiy boʻlinmalari tomonidan amalga oshiriladi. 13. Davlat organi yoki tashkilotining idoraviy aloqa markazi xizmatlari fuqarolik-huquqiy shartnoma asosida autsorsing tartibida tashqi ijrochi tomonidan koʻrsatilsa, mazkur Namunaviy nizom bilan belgilangan idoraviy aloqa markazining tashkiliy tuzilmasiga hamda xizmatlarni koʻrsatish talablariga rioya etiladi. 14. Idoraviy aloqa markazi boʻlinmalari toʻgʻrisidagi nizom idoraviy aloqa markazi rahbari tomonidan tasdiqlanadi, boʻlinmalar xodimlari oʻrtasida xizmat vazifalari va majburiyatlarni taqsimlash tegishli guruhlar rahbarlari tomonidan idoraviy aloqa markazi rahbari bilan kelishgan holda ularning funksional vazifasiga muvofiq amalga oshiriladi. 15. Idoraviy aloqa markazi va ishonch telefonlari faoliyatini nazorat qilish idoraviy mansub davlat organi yoki tashkiloti, shuningdek, Oʻzbekiston Respublikasi Axborotlashtirish va telekommunikatsiyalar sohasida nazorat boʻyicha davlat inspeksiyasi tomonidan amalga oshiriladi. 16. Idoraviy aloqa markazi va ishonch telefonlari faoliyatini nazorat qilish idoraviy aloqa markazi va ishonch telefonlariga tushgan murojaatlar hisoboti (2-ilova) va boshqa maʼlumotlar asosida amalga oshiriladi. 17. Idoraviy aloqa markazlari (ishonch telefonlari) aholi va tadbirkorlik subyektlarining murojaatlarini qabul qilish, qayta ishlash va hisobotini yuritish imkonini beradigan avtomatlashtirilgan axborot tizimi bilan taʼminlangan boʻlishi kerak. 18. Avtomatlashtirilgan axborot tizimi quyidagi asosiy quyi tizimlarga ega boʻlishi kerak: qoʻngʻiroqlarni qabul qilish va qoʻngʻiroqlarni boshqa raqamga yoʻnaltirish, bir vaqtning oʻzida bir nechta qoʻngʻiroqlarni qayta ishlash, kiruvchi qoʻngʻiroqlar va xizmat koʻrsatishning asosiy parametrlari toʻgʻrisidagi maʼlumotlarni hisobga olish va saqlash uchun moʻljallangan qoʻngʻiroqlarni qayta ishlash quyi tizimi; tushgan murojaatlarni mavzusi boʻyicha roʻyxatga olish, murojaatlarni tegishli davlat organi va tashkilotining mutaxassislariga yuborish, murojaatlar holatini kuzatib borish va zarur hisobotlarni shakllantirish uchun moʻljallangan murojaatlarni roʻyxatga olish quyi tizimi; murojaatlar operatorlar tomonidan boshqarilishi uchun elektron ssenariylarni oʻz ichiga olgan hamda tez-tez beriladigan savollarga javoblar roʻyxatini oʻz ichiga olgan bilimlar bazasi quyi tizimi; axborotni qayta ishlash va telefon xizmatlarini koʻrsatish markazlari tomonidan xizmatlar taqdim etish sifatini nazorat qilish imkoniyati uchun moʻljallangan monitoring va nazorat quyi tizimi; davlat organlari va tashkilotlarining boshqa axborot tizimi bilan oʻzaro idoralararo elektron hamkorlik qilish hamda axborotni himoya qilish uchun moʻljallangan elektron hamkorlik va axborot xavfsizligini taʼminlash quyi tizimi. 19. Idoraviy aloqa markazining avtomatlashtirilgan axborot tizimi Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi hamda Oʻzbekiston Respublikasi Adliya vazirligi huzuridagi Davlat xizmatlari markazi bilan ushbu Namunaviy nizomning 18-bandida koʻrsatilgan quyi tizimlar mavjudligi yuzasidan kelishilgan holda joriy etiladi. 20. Idoraviy aloqa markazlari (ishonch telefonlari) orqali tushayotgan murojaatlarni toʻplash va umumlashtirish uchun telefon soʻzlashuvlarini yozish funksiyasi bilan jihozlangan telefon apparatlaridan yoki tegishli avtomatlashtirilgan axborot tizimidan foydalaniladi. Telefon soʻzlashuvlari kamida ikki oy mobaynida saqlanadi. 21. Jismoniy va yuridik shaxslarning barcha murojaatlarining matni avtomatlashtirilgan axborot tizimida shakllantiriladi va kamida ikki yil mobaynida saqlanadi. 22. Idoraviy aloqa markazlari (ishonch telefonlari) orqali 3-ilovada keltirilgan sxemaga koʻra jismoniy va yuridik shaxslarning quyidagi murojaatlari qabul qilinadi: arizalar — huquqlarni, erkinliklarni va qonuniy manfaatlarni amalga oshirishda yordam koʻrsatish toʻgʻrisidagi iltimos bayon etilgan murojaatlar; takliflar — davlat va jamiyat faoliyatini takomillashtirishga doir tavsiyalarni oʻz ichiga olgan murojaatlar; shikoyatlar — buzilgan huquqlarni, erkinliklarni tiklash va qonuniy manfaatlarni himoya qilish toʻgʻrisidagi talab bayon etilgan murojaatlar. 23. Idoraviy aloqa markazlari (ishonch telefonlari) orqali telefon qoʻngʻiroqlariga javob berishda qoʻngʻiroqni qabul qiluvchi masʼul operator: oʻzini tanishtirishi (oʻz familiyasi, ismi, lavozimi yoki shaxsiy raqamini aytishi); koʻp beriladigan savollar roʻyxatidagi savol berilgan taqdirda roʻyxatdan oʻtkazmasdan oʻzi javob berishi; qoʻngʻiroq qilgan shaxsga uning arizalari, takliflari va shikoyatlarini qabul qilish uchun ishlashini tushuntirishi, shuningdek, qasddan yolgʻon maʼlumot taqdim etilishi qonunda belgilangan tartibda javobgarlikka sabab boʻlishini maʼlum qilishi; qoʻngʻiroq qilgan shaxsga ushbu Namunaviy nizomning 24-bandida koʻrsatilgan axborot va maʼlumotlarni maʼlum qilishni taklif etishi; jismoniy va yuridik shaxslar bilan telefon orqali suhbatlashganda muomala madaniyati va odob-axloq qoidalariga rioya etgan hamda savollarga aniq, qonunchilik doirasida javob bergan holda xushmuomalalik bilan muloqot olib borishi shart. 24. Idoraviy aloqa markazlari (ishonch telefonlari) orqali murojaat qilishda jismoniy shaxslar va yuridik shaxslarning vakillari familiyasi, ismi, otasining ismini, yashash joyi toʻgʻrisidagi maʼlumotlarni, oʻzlari vakil sifatida manfaatlarini ifodalayotgan tadbirkorlik subyektining nomini, javob yuboriladigan pochta manzilini, qayta bogʻlanish uchun telefon raqamini maʼlum qilishi, shuningdek, murojaatning mohiyati va mazmunini bayon qilishi shart. 25. Qoʻngʻiroq qiluvchi shaxsdan murojaat qilish mavzusiga tegishli boʻlmagan maʼlumotlarning soʻralishiga yoʻl qoʻyilmaydi. 26. Idoraviy aloqa markazlari (ishonch telefonlari) orqali tushgan murojaatlar davlat organlarining masʼul xodimlari tomonidan umumlashtirilib, ijro intizomini nazorat qilish tizimida roʻyxatdan oʻtkaziladi va koʻrib chiqish uchun tegishli davlat organi rahbariyatiga kiritiladi. 27. Ushbu Namunaviy nizomning 24-bandida koʻrsatilgan axborot va maʼlumotlar taqdim etilmagan murojaatlar roʻyxatdan oʻtkazilmaydi va koʻrib chiqilmaydi. 28. Qabul qilingan murojaatni koʻrib chiqish uchun davlat organi rahbariyati bir ish kuni mobaynida tegishli tarkibiy boʻlinmani belgilaydi. 29. Idoraviy aloqa markazlari (ishonch telefonlari) orqali tushgan murojaatlar uni qabul qilgan davlat organi tomonidan koʻrib chiqiladi, hududiy tegishliligi boʻyicha koʻriladigan murojaatlar bundan mustasno. Zarur hollarda murojaatda koʻrsatilgan holat murojaat qiluvchini jalb etgan holda joyning oʻziga chiqib oʻrganilishi mumkin. 30. Davlat organlari va tashkilotlari tomonidan qonunchilik hujjatlari talablari buzilishi aniqlangan hollarda ushbu aniqlangan qonun buzilishlari, ularning sabablari va qonun buzilishiga olib kelayotgan shart-sharoitlarni bartaraf etish boʻyicha zarur choralar koʻrilishi shart. 31. Davlat organlarining zimmasiga murojaatlarni koʻrib chiqish vazifasi yuklangan masʼul xodimlarining noqonuniy xatti-harakatlari yuzasidan shikoyatlar tushgan taqdirda, bunday murojaatlarning mazkur shaxslarning bevosita oʻzi koʻrib chiqishi taqiqlanadi. 32. Idoraviy aloqa markazlari (ishonch telefonlari) orqali koʻrib chiqilishi davlat organlarining vakolatiga kirmaydigan masalalar boʻyicha murojaatlar tushgan taqdirda, davlat organlarining masʼul xodimlari tomonidan belgilangan tartibda tushuntirish beriladi va tegishli tashkilotlarga murojaat qilish tavsiya qilinadi. 33. Murojaatlarni koʻrib chiqish “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonunida belgilangan tartibda amalga oshiriladi. 34. Murojaatni koʻrib chiqqan davlat organi yoki tashkiloti murojaat muallifiga koʻrib chiqish natijalari va qabul qilingan qarorning mazmun-mohiyati toʻgʻrisida yozma shaklda xabar berishi shart. Murojaat muallifiga berilgan yozma javobning nusxasi davlat organlarida saqlanadi. 35. Davlat organlari va tashkilotlari jismoniy va yuridik shaxslarning huquqlari va qonuniy manfaatlarining buzilishiga olib kelayotgan sabablarni oʻz vaqtida aniqlash va bartaraf etish maqsadida belgilangan tartibda arizalar, takliflar va shikoyatlar hisobotini yuritadi, ularni umumlashtirib, tahlil qiladi. 36. Idoraviy aloqa markazlari (ishonch telefonlari) orqali tushgan arizalar, takliflar va shikoyatlar boʻyicha statistik maʼlumotlarni davlat organlarining rasmiy veb-saytida joylashtirish davlat organlari tomonidan qonunchilik hujjatlariga muvofiq jismoniy va yuridik shaxslar toʻgʻrisida olingan maʼlumotlarning maxfiyligiga doir talabga rioya qilgan holda haftalik asosda taʼminlab boriladi. 37. Idoraviy aloqa markazlari (ishonch telefonlari) orqali olingan axborot bilan ishlovchi shaxslar olingan maʼlumotlarning maxfiyligiga doir talabga rioya qilinishi uchun qonunchilik hujjatlariga muvofiq shaxsan javobgar boʻladilar. T/r Axborot tarkibi 1. Davlat xizmatini koʻrsatish shartlari 2. Davlat xizmatini koʻrsatishni tartibga soluvchi qonunchilik hujjatlari 3. Davlat xizmatini koʻrsatish tartibi 4. Davlat xizmatini koʻrsatish natijasi 5. Davlat xizmatini koʻrsatish muddatlari 6. Davlat xizmatini koʻrsatish narxi 7. Davlat xizmatidan foydalanish uchun talab etiladigan hujjatlar 8. Davlat organi yoki tashkilotining harakatlari ustidan shikoyat qilish huquqi va tartibi 9. Davlat xizmatini taqdim etuvchi davlat organi yoki tashkilotining manzili, telefonlari (shu jumladan, ishonch telefoni), ish rejimi 10. Davlat xizmatini koʻrsatishning holati va natijalari toʻgʻrisida axborot Sana Liniyaga kelib tushgan qoʻngʻiroqlar (birlik) Qabul qilingan qoʻngʻiroqlar (birlik) Oʻtkazib yuborilgan qoʻngʻiroqlar (birlik) Suhbatning umumiy davomiyligi (daq. sek.) Suhbatning oʻrtacha davomiyligi (daq. sek.) Chiquvchi qoʻngʻiroqlar birlik) __.__.__ ______ ______ ______ ______ ______ ______ Bosqichlar Masʼullar Tadbirlar Muddat 1-bosqich Murojaat qiluvchi 1) Idoraviy aloqa markazlari (ishonch telefonlari)ga qoʻngʻiroq qilib murojaat qilish. 2) Davlat xizmatlarini rivojlantirish markazi orqali qoʻngʻiroq qilib murojaat qilish. Ehtiyojga koʻra 2-bosqich Operator 1) Oʻzini tanishtirib zarur maʼlumotlarni maʼlum qilish; 2) Murojaat bilan ishlash: a) koʻp beriladigan savollar roʻyxatidagi savol berilgan taqdirda roʻyxatdan oʻtkazmasdan oʻzi javob berish; b) murojaatni ijro intizomini nazorat qilish tizimida roʻyxatdan oʻtkazish va koʻrib chiqish uchun davlat organi rahbariyatiga kiritish; v) vakolatiga kirmaydigan masala boʻlsa, tegishli vakolatli organga murojaat qilishni maslahat berish. Bir ish kuni mobaynida 3-bosqich Davlat organi rahbariyati Murojaatni koʻrib chiqishga masʼul tarkibiy boʻlinmani belgilash. Bir ish kuni mobaynida 4-bosqich Davlat organi masʼul tarkibiy boʻlinmasi 1) Murojaatni qonunchilik hujjatlariga muvofiq koʻrib chiqish; 2) Zarur hollarda murojaat qiluvchini jalb qilgan holda joyining oʻziga chiqib murojaatni oʻrganish; 3) Murojaatni koʻrib chiqish natijasi boʻyicha yozma xat yoki tegishli qaror loyihasini tayyorlash va rahbariyatga imzoga kiritish. Qonunchilikda belgilangan muddatda 5-bosqich Davlat organi rahbariyati Murojaatni koʻrib chiqish natijasi boʻyicha tegishli qaror qabul qilish va murojaat qiluvchini yozma shaklda xabardor qilish. Bir ish kuni mobaynida 6-bosqich Operator yoki belgilangan masʼul xodim 1) Murojaat koʻrib chiqilganligi holatini ijro intizomini nazorat qilish tizimida qayd etish va nazoratdan yechish; 2) Statistik maʼlumotlarni veb-saytga joylashtirib borish. Bir ish kuni mobaynida